**ΦΟΙΤΗΤΕΣ/ ΠΡΟΣΩΠΙΚΟ ΜΕ ΑΝΑΠΗΡΙΕΣ**

**Οδηγίες για τα ιδρύματα Ανώτατης Εκπαίδευσης**

**Εισαγωγή**

Οι φοιτητές/προσωπικό με αναπηρίες αποτελούν μια ιδιαίτερη κατηγορία μετακινούμενων, δεδομένου ότι πρέπει να υπερκεράσουν τις επιπλέον δυσκολίες που τους δημιουργεί το πρόβλημα υγείας που αντιμετωπίζουν, ώστε να μετακινηθούν στο πλαίσιο του Προγράμματος Erasmus+.

Είναι σημαντικό να γίνει κατανοητό ότι οι αναπηρίες δεν είναι πάντα ορατές εκ πρώτης όψεως. Στους φοιτητές/προσωπικό με αναπηρίες συγκαταλέγονται έτσι εκτός από όσους αντιμετωπίζουν κινητικές δυσκολίες και όσοι έχουν προβλήματα όρασης, ακοής ή πάσχουν από ένα χρόνιο νόσημα. Για τον πλήρη κατάλογο των αναπηριών, σύμφωνα με τον νόμο υπ. Αριθμ. 4186/ Τεύχος Α’, 17.9.2013, παρακαλούμε δείτε το συνημμένο αρχείο. Σύμφωνα με απόφαση του ΙΚΥ, εκτός των ασθενειών που περιλαμβάνονται στο συνημμένο αρχείο, επιλέξιμοι για να λάβουν επιπλέον χρηματοδότηση είναι όλοι οι φοιτητές/προσωπικό που παρουσιάζουν αναπηρία 67% και άνω από φυσική αναπηρία ή ψυχική πάθηση, με βάση βεβαίωση ΚΕΠΑ εν ισχύ.

Συστήνεται ιδιαίτερα τα ιδρύματα Ανώτατης Εκπαίδευσης να διοργανώνουν ειδική συνάντηση για τους φοιτητές με αναπηρίες σε συνεργασία με το τμήμα φοιτητικής μέριμνας ή αντίστοιχο τμήμα του ιδρύματός σας και να δημιουργήσουν **χωριστή σελίδα**, ενσωματωμένη στη σελίδα Erasmus+ του ιδρύματός τους, ειδικά για τους φοιτητές Erasmus+ με αναπηρίες.

Θα πρέπει επίσης να διασφαλίζεται από τα ιδρύματα Ανώτατης Εκπαίδευσης ότι **όλοι οι φοιτητές/προσωπικό έχουν πρόσβαση στις πληροφορίες αυτές και ηλεκτρονικά,** με αντίστοιχες αναρτήσεις στην ιστοσελίδα του ιδρύματος, καθώς και να γίνεται ιδιαίτερη μνεία για τις ευκαιρίες που προσφέρονται σε άτομα με αναπηρίες, κατά τη διάρκεια ενημερωτικών συναντήσεων για το πρόγραμμα Erasmus+.

**Παροχή γενικής πληροφόρησης για τους φοιτητές/προσωπικό με αναπηρίες, από τα ιδρύματα Ανώτατης Εκπαίδευσης**

Τόσο το ίδρυμά σας όσο και τα συνεργαζόμενα ιδρύματα με τα οποία έχετε υπογράψει συμφωνία συνεργασίας στο πλαίσιο του ERASMUS+, **θα πρέπει να δίδετε εγκαίρως πληροφορίες σχετικά με :**

-την προσβασιμότητα των χώρων του ιδρύματος

**Ειδικότερα όσον αφορά στους φοιτητές:**

-τη δυνατότητα ειδικού διακανονισμού όσον αφορά στις εξετάσεις (πχ προφορική εξέταση, περισσότερος χρόνος)

-τη δυνατότητα παραχώρησης κατάλληλου δωματίου στη φοιτητική εστία

-τη δυνατότητα πρόσβασης υγειονομικές υπηρεσίες φοιτητών

-τη δυνατότητα πρόσβασης σε φοιτητικές δραστηριότητες που διοργανώνονται από φοιτητικούς συλλόγους και τον ESN (Σύλλογο φοιτητών Erasmus+)

-Τα στοιχεία επικοινωνίας του υπεύθυνου υπαλλήλου του γραφείου Εrasmus+ για τα άτομα με αναπηρίες

**Οι ανωτέρω πληροφορίες θα πρέπει να δημοσιεύονται στην ιστοσελίδα του ιδρύματός σας και των συνεργαζόμενων ιδρυμάτων στα ελληνικά και στα αγγλικά.**

**Πληροφορίες για την επιπλέον χρηματοδότηση φοιτητών με αναπηρίες**

**Tα ιδρύματα Ανώτατης Εκπαίδευσης θα πρέπει να δημοσιεύσουν στην ιστοσελίδα τους τις ακόλουθες πληροφορίες για τους φοιτητές με αναπηρίες, όσον αφορά στην επιπλέον χρηματοδότηση που δικαιούνται:**

* Οι φοιτητές με αναπηρίες πρέπει να γνωρίζουν ότι η προετοιμασία της μετακίνησης πρέπει να ξεκινήσει εγκαίρως, τουλάχιστον 6 μήνες πριν.
* Οι φοιτητές με αναπηρίες πρέπει να πληρούν τα λοιπά κριτήρια που θέτει το ίδρυμά τους για την επιλογή τους ως φοιτητές ERASMUS, όπως μέσος όρος βαθμολογίας, γνώση ξένων γλωσσών, εξάμηνο σπουδών, κ.α.
* Οι εξερχόμενοι φοιτητές πρέπει να υποβάλουν αίτηση μέσω του ιδρύματός σας. Απευθείας αιτήσεις των φοιτητών προς την ΕΜ δεν γίνονται δεκτές.
* Η Εθνική Μονάδα με σκοπό τη μείωση της γραφειοκρατίας, δέχεται ηλεκτρονικά τις ανωτέρω αιτήσεις με σκαναρισμένα όλα τα απαιτούμενα δικαιολογητικά. Επισημαίνεται ότι οι αιτήσεις θα πρέπει να αποστέλλονται από το οικείο γραφείο Erasmus.
* Οι φοιτητές πρέπει να υποβάλουν γραπτώς τις επιπλέον ατομικές ανάγκες τους, καθώς και τις δυσκολίες που αντιμετωπίζουν, όπως προκύπτουν από το πρόβλημα υγείας/αναπηρία που έχουν. Η περιγραφή αυτή θα πρέπει να συνοδεύεται από σχετική ιατρική γνωμάτευση από Δημόσιο Νοσοκομείο, όχι παλαιότερη των τριών μηνών ή /και βεβαίωση ΚΕΠΑ ή άλλο επίσημο πιστοποιητικό εν ισχύ.
* Επισημαίνεται ότι στην περίπτωση των ψυχικών παθήσεων, για εξασφάλιση της υγείας των μετακινούμενων φοιτητών, είναι σκόπιμο να υπάρχει επιπλέον πρόσφατη βεβαίωση που να πιστοποιεί τη δυνατότητα συμμετοχής στο Πρόγραμμα.
* Οι φοιτητές θα πρέπει να υποβάλουν επίσης **λεπτομερή οικονομικό προϋπολογισμό** (παράρτημα Ι της αίτησης) για τις επιπρόσθετες ανάγκες που αναμένεται να αντιμετωπίσουν λόγω του προβλήματος υγείας/αναπηρίας τους. Οι φοιτητές θα λαμβάνουν το 100% της επιπλέον χρηματοδότησης πριν από τη μετακίνησή τους.
* Οι φοιτητές πρέπει να γνωρίζουν ότι θα κληθούν να προσκομίσουν τα απαραίτητα παραστατικά (αποδείξεις πληρωμής) κατά την επιστροφή τους, διαφορετικά οι δαπάνες θα κριθούν μη επιλέξιμες.

**Διεθνής Κινητικότητα**

Επισημαίνεται ότι όσον αφορά στους εισερχόμενους φοιτητές και προσωπικό στο πλαίσιο της Διεθνούς Κινητικότητας Erasmus+, η αίτηση υποβάλλεται μέσω του δικού σας ιδρύματος. Κατά συνέπεια θα πρέπει να αναρτήσετε στο σχετικό πεδίο της ιστοσελίδας σας πληροφορίες στα αγγλικά για τη διαδικασία που θα πρέπει να ακολουθήσουν.

**Προσωπικό με αναπηρίες**

Θα πρέπει επίσης να αναρτώνται στην ιστοσελίδα σας πληροφορίες για τη δυνατότητα μελών του προσωπικού του ιδρύματός σας με αναπηρίες να λάβουν επιπλέον χρηματοδότηση ώστε να μετακινηθούν στο πλαίσιο του Προγράμματος Erasmus+

 **Ενδεικτικά καλύπτονται οι παρακάτω επιπλέον ανάγκες, κατά περίπτωση**:

-Συνοδός για το ταξίδι (προς τη χώρα υποδοχής και επιστροφή)

-Ειδική μεταφορά από το Ίδρυμα Προέλευσης στο Ίδρυμα Υποδοχής ή στην επιχείρηση και τοπικά κατά την περίοδο παραμονής στο εξωτερικό

-Στέγαση σε κατάλληλα εξοπλισμένο δωμάτιο (σε περίπτωση που η φοιτητική εστία δεν διαθέτει κατάλληλο δωμάτιο)

-Βοηθό κατά τη διάρκεια της ημέρας ή και της νύκτας

-Φροντιστή ασθενούς

-Βοήθεια κατά τη διάρκεια των μαθημάτων (για κράτηση σημειώσεων κ.α.)

-Ιατρική παρακολούθηση (φυσικοθεραπείες, τακτικό ιατρικό έλεγχο στη χώρα υποδοχής)

-Ειδικό διδακτικό υλικό (μπράιγ, φωτοτυπίες σε μεγέθυνση, μαγνητοφώνηση διαλέξεων, κ.α.)

-Ειδική διατροφή

-Ιατρικά αναλώσιμα, εφόσον δεν καλύπτονται από την Ευρωπαϊκή Κάρτα Ασφάλισης ή ιδιωτικό ασφαλιστήριο συμβόλαιο